  Наталья Тетерина Удмуртиысь дизайнеръёс Йӧскалык дӥсьлэн вылӥ модаезъя «Этно-Эрато 2018» еврази вожвылъяськонэ пыриськыны быгато. Москваын 15-16 толсуре радъяськоно конкурсэ куриськонъёсты кутон сярысь Москваысь йӧслыкъёслэн юртсылэн пресс-службаез ивортэ. Кызьы шуэмын ивортонын, вожвылъяськон тямыс номинациосъя мыноз: «Устоез славян костюм»; «Кавказ калыкъёслэн устоез костюмзы»; «Устоез шундыӝужан костюм»; «Финн-угор калыкъёслэн устоез костюмзы»; «Уйпалась, Сибирьысь, Дальний Востокысь калыкъёслэн устоез костюмзы»; «Туала костюмын этнической мотивъёс»; «Ретро этнической костюм»; «Устоез сценической калык костюм». Котькуд номинациын вормись «Этно-Эрато» вожвылъяськонлэн валтӥсь кузьыменыз пусъемын луоз. Озьы ик нимысьтыз кузьымъёс «Профессионализм понна», «Оскон сётӥсь кутюрье» но «Калык традициосты утён понна» чакламын. Куриськонъёсты 25-тӥ шуркынмонозь etno-erato.mdn@mail.ru электрон адресъя куто.  Тодэ вайытом, кылем арын «Этно-Эрато» конкурсын Удмуртиысь Якшур-Бӧдья черкогуртысь этнофутуризмъя «Тӧдьы юсь» калык огазеяськонлэн «Чильдэт» коллекциез «Туала костюмын этнической мотивъёс» номинациын вормиз. Тегъёс: Лулчеберет Москва Удмуртия удмуртъёс финн-угоркалыкъёс йӧслыкъёс дизайн  